Emätinyhdyntä

Emätinyhdyntä eli sukupuoliyhdyntä, kopulaatio tai lyhyesti yhdyntä on yhdynnän muoto ja parittelun vaihe, jossa koiraan siitin on naaraan emättimen sisällä.

Emätinyhdynnän yhteydessä koiraan siemenneste purkautuu emättimeen. Yhdyntä onkin joillain eläimillä suvullisen lisääntymisen oleellinen osa. Entisaikaan yhdyntä oli myös ihmiselle ainoa tapa lisääntyä, mutta nykyisin lisääntyminen on mahdollista myös muuta kautta, kuten keinohedelmöityksellä. Ihmiset harjoittavat yhdyntää usein myös ilman lisääntymistarkoitusta tyydyttääkseen seksuaalisen halunsa. Sen vuoksi ihmiset harjoittavat yhdyntää muun seksin ohessa myös kauan sen jälkeen, kun nainen on jo ohittanut lisääntymisikänsä.

 Ihmisen yhdyntä 

 Seksuaalinen reaktiosarja 
Seksin aikana ihmisen kehossa tapahtuu erilaisia muutoksia, jotka helpottavat yhdyntää. Seksuaalinen reaktiosarja voidaan jakaa neljään vaiheeseen: kiihottuminen, tasannevaihe, orgasmi ja laukeaminen.Seksissä on 4 vaihetta – niiden tunteminen kasvattaa nautintoa ja parantaa yhteyttä kumppaniin. Iltalehti, 26.12.2018. Viitattu 13.5.2021.

 Ennen yhdyntää 
Varsinaista yhdyntää edeltää usein esileikki. Kiihottumisvaiheessa keho valmistautuu yhdyntään. Sydämen lyönti nopeutuu, verenkierto voimistuu ja lihakset jännittyvät. Hengitys kiihtyy, iho punastuu, nännit kovettuvat, syljen eritys voimistuu ja aistit terävöityvät. Miehen siitin täyttyy verestä (erektio), jolloin tavallisesti pehmeä elin kasvaa, kovettuu ja nousee pystyyn. Naisen häpykieli paisuu, emättimen sisäpinta kostuu ja emättimen sisäosat leventyvät. Muutokset tekevät emättimeen työntymisestä helpompaa. Kiihottumisvaiheen muutosten nopeus vaihtelee muutamasta sekunnista useisiin minuutteihin. Tähän vaikuttavat osapuolten seksuaalinen halukkuus, ikä ja yleiskunto.

Tasannevaiheen alulle ei ole selkeää rajaa. Hengitys kiihtyy edelleen ja lihakset pysyvät jännittyneinä. Naisen emätin supistuu ja häpykieli vetäytyy sisään, jottei kosketusherkäksi muuttunut elin saisi liikaa stimulaatiota. Emättimen uloin osa muuttuu väriltään tummanpunaiseksi ja paisuu. Tasannevaiheen nimestä huolimatta kiihottuminen etenee yhä. Vaiheen pitkittäminen voimistaa tulevaa orgasmia.

 Yhdynnän aikana 
Yhdynnässä siitin viedään emättimen sisään, ja sitä voidaan liikutella edestakaisin. Ihmisellä on useita yhdyntäasentoja, mutta eläimet ovat yhdynnässä tavallisesti vain niin, että koiras on naaraan takana.

Orgasmi on yhdynnän nautinnollisin vaihe ja huipentuma. Se kestää vain muutaman sekunnin, ja on seksuaalisen reaktiosarjan lyhyin vaihe. Yhdynnän aikana syntynyt jännitys purkautuu nopeasti. Miehen siitin sykkii tasaisesti ja siemenneste purkautuu ulos. Myös naisen emätin supistelee. Kummallakin sukupuolella peräaukon sulkijalihas supistelee,Yhdyntä. Terve.fi, 4.12.2006. Viitattu 13.5.2021. lihakset kouristelevat, syke nousee huippuunsa ja hengitys tihenee entisestään. Orgasmi ilmeisesti tuntuu miehellä ja naisella samalta. Tavallisesti naisen orgasmi kestää kuitenkin miehen orgasmia pidempään.

 Yhdynnän kesto 
Vuonna 2005 julkaistun, 500 parin aineistolla tehdyn tutkimuksen mukaan yhdyntä kestää 33 sekunnista 44 minuuttiin, keskimäärin 5,4 minuuttia. Esileikkiaikaa ei mitattu. Yhdyntä saattaa kestää vanhemmilla miehillä kauemmin kuin nuorilla, koska peniksen tuntoherkkyys vähenee iän myötä. Vanhemmilla miehillä esiintyy myös useammin erektio-ongelmia.

 Yhdynnän jälkeen 
Laukeamisvaiheessa keho palaa normaalitilaan. Siitin pienenee ja naisen sukuelimet palaavat entiselleen. Palautumiseen voi mennä jopa useita tunteja. Naiset voivat saada useita orgasmeja peräkkäin ja kiihottua uudelleen heti laukeamisvaiheen alettua. Miehillä kiihottuminen orgasmin jälkeen on vaikeampaa, ja siihen voi mennä muutamia minuutteja tai jopa useita tunteja.

 Munasolun hedelmöittyminen 

Jos yhdyntä jatkuu laukeamiseen asti, siemenneste siirtyy uroksen kehosta naaraan sisäisiin sukupuolielimiin, missä se voi hedelmöittää munasolun ja johtaa uuden elämän syntyyn. Jotkin eläinlajit harjoittavat yhdyntää vain tiettyinä aikoina vuodesta. Lisääntymiskaudella muuttunut hormonitoiminta valmistaa eläimen lisääntymiselimet yhdyntää varten. Kauden päätyttyä hormonitasot palaavat entiselleen, eikä eläin kykene hedelmöittämään tai hedelmöittymään, muttei toisaalta myöskään koe siihen halua.Sexual intercourse. Encyclopædia Britannica, ei päivämäärää. Viitattu 13.5.2021. 

Ihmiset käyttävät usein ehkäisyä, mikäli yhdynnän tarkoituksena ei ole lisääntyminen. Kondomilla voidaan lisäksi välttää sukupuolitautien leviäminen.Contraception. Encyclopædia Britannica, ei päivämäärää. Viitattu 11.5.2021. ”Contraception”. The Gale Encyclopedia of Science. Encyclopedia.com, 15.4.2021. Viitattu 11.5.2021. 

 Yhdyntävaivoja 
Yhdyntää vaikeuttavia seksuaalihäiriöitä ovat miehellä esimerkiksi erektiohäiriöt, ennenaikainen siemensyöksy ja viivästynyt siemensyöksy. Naisella yhdyntään voi liittyä yhdyntäkipua, emätinkouristusta ja kiihottumisvaikeuksia. Kummallakin sukupuolella voi olla vaikeuksia saavuttaa yhdynnässä orgasmia.

 Suomen yhdyntätilastoja 

 Ensimmäinen yhdyntä 

Suomalainen mies aloittaa yhdynnät keskimäärin melkein 18-vuotiaana, nainen 17-vuotiaana. Viidennes miehistä ja kymmenesosa naisista aloitti yhdynnät 21-vuotiaana tai vanhempana. Vastaavasti seurustelu alkoi miehillä keskimäärin 17,5-vuotiaana, naisilla 16,5-vuotiaana. Molemmat aloitusiät putosivat 1960-luvulla. Yhdynnät aloitti tilapäiskumppanin kanssa 30 % miehistä ja neljännes naisista. Juuri kukaan ei aloittaessaan ollut kihloissa eikä naimisissa. Ensimmäisessä yhdynnässään 75 % naisista käytti kondomia, 10 % ei mitään ehkäisyä, keskeytettyä yhdyntää 3 %. Naisista 7 % ja miehistä 4 % oli ollut vastahakoisia ensimmäiseen yhdyntäänsä, mutta juuri kukaan ei ollut pakotettu.

Miehistä 30 % ja naisista 40 % kertoi kumppanin olleen aloitteellisempi heidän ensimmäiseen yhdyntäänsä. 2000-luvulla aloitteellisempien miesten osuus on pienentynyt. Naisten halukkuus ensimmäiseen yhdyntään on ollut paljon aiempaa suurempi 1970-luvulta lähtien. Puolet nuorista oli ollut rakastunut ensimmäiseen yhdyntäkumppaniinsa; ennen 1970-lukua neljä viidestä naisesta, miehistä vain hieman nykyistä useampi.

 Kumppanien määrä 

Yhdyntäkumppanien määrä on Suomessa keski-ikäisellä naisella yleensä 5-7 ja miehellä 7-10. Keskiarvot ovat kaksinkertaisia, koska jotkut raportoivat satoja kumppaneita. Naisista 15 % ja miehistä 10 % kertoi, että heillä oli ollut vain yksi kumppani elämänsä aikana. Yli 40-vuotiaista miehet raportoivat enemmän kumppaneita kuin naiset. Naisilla yhdyntäkumppanien määrä on kasvanut mutta hidastuvasti. Miehillä kumppanien määrä ei juuri ole muuttunut vuodesta 1992. Nuorimmistakin useimmilla oli ollut enintään yksi seksikumppani viimeisen vuoden aikana.

 Halukkuus yhdyntöihin 

Suomessa noin puolessa parisuhteista mies on halukkaampi – miesten itsensä mielestä sitäkin useammassa. 15 %:ssa parisuhteista nainen on halukkaampi, ja 30 %:ssa osapuolet olivat suunnilleen yhtä halukkaita (FINSEX 2015). 18–24-vuotiaista naisista kuitenkin lähes puolet koki molempien haluavan seksiä yhtä usein, samanikäisistä miehistä kolmannes. Kumppaniaan useammin haluavista miehistä viidesosa ja naisista kymmenesosa piti yhdyntämäärää sopivana. Miehistä kaksi kolmannesta ja naisistakin suurin osa oli tyytyväisiä yhdyntämäärään, jos kumppani halusi seksiä useammin. Naiset pitivät usein kumppaniaan halukkaampana osapuolena, mutta miehet itse kokivat vielä sitäkin useammin olevansa halukkaampi osapuoli.

Miehistä kaksi kolmannesta halusi yhdyntää vähintään kahdesti viikossa. Keskimäärin miehet halusivat 10-11 kertaa kuukaudessa, 65-75-vuotiaat miehet 5 kertaa ja 18-24-vuotiaat reilut 15 kertaa. Luku oli melkein sama niillä miehillä, joiden kumppani halusi seksiä vielä useammin. 18-24-vuotiaat naiset halusivat yhdyntöjä noin 15 kertaa kuussa mutta saivat niitä vain reilut reilun kolmanneksen siitä, nuorten miesten saantisuhde oli hieman tätäkin heikompi. Naisten ilmoittama yhdyntämäärätoive oli aika sama kuin se, miten usein he tunsivat seksuaalista halua, miehillä pienempi. Naisistakin (parisuhteessa?) 61 % tuntee halua useammin kuin heillä on yhdyntöjä.

Naisista, jotka halusivat kumppaniaan harvemmin, puolet halusi yhdyntää harvemmin kuin kerran viikossa. Suhteissa, joissa nainen oli halukkaampi, miesten halukin näyttää olleen samaa luokkaa kuin muissa suhteissa. Halua ainakin kerran päivässä tunsi 39 % miehistä (nuorista yli puolet) ja 12 % naisista (nuorista joka viides), muutaman kerran viikossa 77 % miehistä (nuorista 90 %) ja 46 % naisista, ei lainkaan 2 % ja 9 %.

Halun puutetta usein kokevien osuus oli vuodesta 1992 vuoteen 2015 kasvanut naisilla 14 ja miehillä 7 prosenttiyksikköä. Miehistä 26 % ilmoitti, että kumppani koki usein halun puutetta, naisista 42 % koki usein halun puutetta. Useimmilla halun puutteesta raportoineilla ei ollut yhtään yhdyntää tuoreimman kuukauden aikana. Jopa joka päivää yhdyntää toivoneista naisista jotkut raportoivat halun puutetta ja vähintään kahdesti viikossa yhdyntää haluavista 10-20 % koki melko usein halun puutetta.

Puolet miehistä ja viidesosa naisista tunsi halua paljon useammin kuin sai yhdyntöjä. Keskimäärin toivottu yhdyntämäärä oli miehillä 2–4-kertainen toteutumaan nähden ja naisillakin toteumaa suurempi kaikissa ikäluokissa. Kerroin supistui iän myötä. Neljä viidestä miehestä ja kaksi kolmesta naisista toivoi suurempaa yhdyntämäärä kuin oli. Silti 40 % miehistä ja 48 % naisista piti yhdyntöjen määrää sopivana. Paljon entistä suurempi osa keski-ikäisistä naisista haluaisi seksiä useammin kuin sitä oli.

 Katso myös 
 Luettelo seksiasennoista

 Lähteet 

Luokka:Lisääntyminen
Luokka:Seksuaalinen toiminta